Ritratt: FIFA .td_uid_2_60530de32b15c_rand.td-a-rec-img{text-align:left}.td_uid_2_60530de32b15c_rand.td-a-rec-img img{margin:0 auto 0 0} Nhar l-Erbgħa, 24 ta' Marzu, 2021, Malta tibda l-avventura tagħha fil-logħbiet ta' kwalifikazzjoni tat-Tazza tad-Dinja 2022. Sfortunatament, il-polza kienet krudili mat-tim nazzjonali Malti tal-futbol għaliex tlajna fi Grupp H ma' timijiet li żgur li kollha huma ferm aktar b'saħħithom minna u nistgħu ngħidu li ma nsibu l-ebda tim ta' tamparna jew aktar dgħajjef minna. Naturalment, dan seħħ ukoll minħabba s-sistema ta' seedings li tintuża fit-tlugħ tal-polza. Se nikkompetu mal-Kroazja, is-Slovakkja, ir-Russja, is-Slovenja u Ċipru. Dari forsi konna nqisu lit-tim Ċiprijott xi ftit tamparna imma llum għamel progress kbir u anke dan in-nazzjon bħalissa jinsab qabilna fil-livell tal-futbol tiegħu. Biżżejjed tagħti ħarsa lejn ir- rankings tal-FIFA ( Fédération Internationale de Football Association ) biex tinduna li hemm baħar jaqsam bejna u bejn in-nazzjonijiet li rridu nikkompetu magħhom. Il-Kroazja tinsab fil-11-il post tar- rankings tal- FIFA ; is-Slovakkja fl-34 post; ir-Russja fid-39 post; is-Slovenja fit-62 post; u Ċipru fil-100 post. Aħna l-Maltin ninsabu fil-176 post fir- rankings , jiġifieri hemm qabża kbira bejna u bejn it-timijiet li se nikkompetu magħhom. Irridu nirrikonoxxu li hemm differenza kbira fil-kwalità bejn dawn it-timijiet u dawk li konna qed nikkompetu magħhom fil- UEFA ( Union of European Football Associations ) Nations League , jiġifieri l-Gżejjer Faroe, il-Latvija u l-Andorra. Madankollu, nemmen li xorta waħda nistgħu nagħtu wirjiet tajbin jekk inkunu moħħna hemm u nevitaw żbalji banali. Għandi fiduċja kbira fil-kowċ nazzjonali, it-Taljan Devis Mangia. Jogħġobni ħafna kif qed jgħallem lit-tim nazzjonali Malti jilgħab. Qiegħed juża s-sistema moderna li tibni l-logħob minn wara nett, jiġifieri bil- goalkeeper u l-membri l-oħra tad-difiża jqassmu l-ballun il-ħin kollu u jitilgħu bih flok is-sistema l-antika li tixxuttja l-ballun 'l fuq lejn l-i strikers tiegħek. Min isegwi l-futbol jaf li t-tim Taljan tal-Juventus ipperfezzjona din is-sistema ta' logħob u d-difensuri tiegħu tant laħqu livell għoli li qatt ma jarmu ballun barra bla bżonn u kapaċi jqassmu anke fi spazji ristretti ħafna. Il- goalkeeper Pollakk tagħhom, Szczesny, prattikament jilgħab ukoll ta' difensur ieħor barra mil-lasti. Hija wkoll sistema xi ftit riskjuża u żball jista' jkun fatali, kif rajna fil-logħbiet kontra t-tim ta' Porto fl- UEFA Champions League . Għalhekk, it-tim nazzjonali Malti jrid jilgħab b'din is-sistema mingħajr ma jieħu riskji żejda għax il-plejers tagħna, bir-rispett kollu, mhumiex il-plejers tal-Juventus. Il-pandemija tal-COVID-19 tfisser li t-tim nazzjonali se jkun imċaħħad mis-sapport tal-partitarji Maltin fil-logħbiet li jintlagħbu f'darna. Huwa ta' żvantaġġ qawwi wkoll il-fatt li l-pandemija ħarbtet il-kampjonat nazzjonali Malti tal-futbol. Xorta rridu nagħmlu l-qalb u nittama li l-plejers tat-tim Malti kollha jagħtu l-massimu biex niksbu riżultati sodisfaċenti. L-importanti li dejjem nilagħbu tajjeb u li ma niġux umiljati. Imbagħad, kull punt li niksbu jkun bonus kontra dawn it-timijiet ferm aħjar minna. Nawgura lit-tim nazzjonali Malti tal-futbol u lill-kowċ tiegħu li jiksbu riżultati tajbin. .td_uid_3_60530de32b341_rand.td-a-rec-img{text-align:left}.td_uid_3_60530de32b341_rand.td-a-rec-img img{margin:0 auto 0 0}